open-index/open-wikipedia-markdown huggingface dataset:
Մարատ Ջանվելյան

**Մարատ Գեղամի Ջանվելյան** (), հայ անասնաբույժ։ «Արզնի» տոհմային տնտեսության հիմնադիր։

## Կենսագրություն
Մարատ Ջանվելյանը ծնվել է 1948 թ.հունիսի 18-ին Նոյեմբերյանի շրջանի (այժմ Տավուշի մարզի) Կոթի գյուղում՝ ծառայողի ընտանիքում։ 1955-1963 թթ. սովորել է Կոթի գյուղի միջնակարգ դպրոցում։ 1963-1966 թթ. աշխատել է որպես անասնապահ։ 1966-1972 թթ. սովորել է Ստեփանավանի Անասնաբուժական-անասնաբուծական տեխնիկումում։ 1968-1970 թթ.` ծառայել է Խորհրդային բանակում։ 1972-1975 թթ. աշխատել է Գետամեջի թռչնաբուծական ֆաբրիկայում որպես արտադրության պետ։  1974-1979 թթ. սովորել է Երևանի անասնաբուծական-անասնաբուժական ինստիտուտում։ 1975-1985 թթ. աշխատել է Սովետաշենի թռչնաբուծական ֆաբրիկայում որպես արտադրության պետ, ապա արտադրության գծով տնօրենի տեղակալ, այնուհետև` տնօրեն, 1985-1992 թթ.՝ Բարձրաշենի թռչնաբուծական ֆաբրիկայում՝ որպես տնօրեն։ 1990-1994 թթ. մասնակցել է Կոթի գյուղի ինքնապաշտպանական գործողություններին։ 1990-1994 թթ. Կոթիում հիմնել է անասնապահական համալիր։

1996 թ. ստեղծել է «Արզնի» ընկերությունը, որը հանդիսանում է Հայաստանի խոշորագույն թռչնա-անասնապահական համալիրը։

Մահացել է 2017 թ. մարտի 26-ին։

## Ընտանիք
Ամուսնացած էր, ուներ 3 զավակ, 9 թոռ։

## Պարգևներ և շնորհակալագրեր
ՀՀ նախագահի 2001թ.սեպտեմբերի 20-ի հրամանագրով պարգևատրվել է «Անանիա Շիրակացի» մեդալով, պարգևատրվել է Կոտայքի մարզպետարանի ոսկե հուշամեդալով, «Ֆրիտյոֆ Նանսեն» ոսկե մեդալով, մի շարք այլ մեդալներով և պատվոգրերով։
* Անանիա Շիրակացու մեդալ, ՀՀ նախագահի 2001 թ. սեպտեմբերի 20-ի հրամանագիր
* «Կոտայքի մարզպետարանի» ոսկե հուշամեդալ
* «Ֆրիտյոֆ Նանսեն» ոսկե մեդալ

## Ծանոթագրություններ

Կատեգորիա:Հայ անասնաբույժներ
Հովիկ Աղազարյան

**Հովիկ Հովսեփի Աղազարյան** (), հայ քաղաքական և պետական գործիչ, մեխանիկ, տեխնիկական գիտությունների թեկնածու։ ՀՀ ԱԺ 6-րդ գումարման պատգամավոր, «Ելք» խմբակցության անդամ, տնտեսական հարցերի մշտական հանձնաժողովի նախագահի տեղակալ (2018-2019)։ ՀՀ ԱԺ 7-րդ գումարման պատգամավոր, «Իմ քայլը» խմբակցության անդամ, տնտեսական հարցերի մշտական հանձնաժողովի նախագահի տեղակալ (2019-2021)։ ՀՀ ԱԺ 8-րդ գումարման պատգամավոր, «Քաղաքացիական պայմանագիր» խմբակցության նախկին անդամ, տնտեսկան հարցերի մշտական հանձնաժողովի անդամ։

## Կենսագրություն
Հովիկ Աղազարյանը ծնվել է 1960 թվականի փետրվարի 9-ին, Սյունիքի մարզի Այգեձոր գյուղում։ 1961 թվականին ընտանիքը տեղափոխվել է Արարատի շրջանի Սուրենավան գյուղ։ Սովորել է տեղի միջնակարգ դպրոցում, որն ավարտել է 1977 թվականին։ 1977-1982 թվականներին սովորել է ԵՊՀ մեխանիկա-մաթեմատիկական ֆակուլտետում։ Ավարտելուց հետո աշխատանքի է անցել Երևանի փոքր հզորությամբ էլեկտրաշարժիչների գիտահետազոտական ինստիտուտում։

## Գիտական գործունեություն
1984-1987 թվականներին սովորել է Մոսկվայի Ն. Բաումանի անվան պետական տեխնիկական համալսարանի ասպիրանտուրայում։ Տեխնիկական գիտությունների թեկնածու է։ 1982-1983 թվականներին եղել է Երևանի փոքր հզորությամբ էլեկտրաշարժիչների գիտահետազոտական ինստիտուտի գիտաշխատող, 1988-1991 թվականներին՝ ՀՀ ԳԱԱ Մեխանիկայի ինստիտուտի կրտսեր գիտաշխատող։

## Արցախյան ազատամարտ
1988-1990 թվականներին հանդիսացել է Սուրենավան գյուղի ինքնապաշտպանական ջոկատի հրամանատար, մասնակցել է Երասխավանի ինքնապաշտպանական մարտերին։

## ՀՅԴ
1990-1995 թվականներին եղել է Գերագույն խորհրդի պատգամավոր, ՀՅԴ խմբակցության անդամ (1990 թվականից)։ 1996 թվականին ընտրվել է ՀՅԴ Գերագույն մարմնի նախագահ։ 1998 թվականին հեռացվել է կուսակցության շարքերից։

2000-2013 թվականներին զբաղվել է արտագնա աշխատանքով։

## «Քաղաքացիական պայմանագիր»
«Քաղաքացիական պայմանագիր» կուսակցության հիմնադիր անդամ է։ «Քաղաքացիական պայմանագիր» կուսակցության ձևավորած ջոկատի հետ Ապրիլյան դեպքերի ժամանակ եղել է լարված գոտում։

2017 թվականի ԱԺ ընտրություններում առաջադրվել է «Ելք» դաշինքի ցուցակով։

2018 թվականի մայիսի 16-ից ԱԺ պատգամավոր է։

2019-2021 թթ. եղել է ՀՀ ԱԺ 7-րդ գումարման պատգամավոր «Իմ քայլը» կուսակցությունների դաշինքից։ ՀՀ ԱԺ տնտեսական հարցերի մշտական հանձնաժողովի նախագահի տեղակալ։

2021 թվականի հունիսի 20-ին կայացած արտահերթ խորհրդարանական ընտրություններում Քաղաքացիական պայմանագիր կուսակցության համապետական ցուցակով ընտրվել է ՀՀ ԱԺ 8-րդ գումարման պատգամավոր։

## Պարգևներ
* «Դրաստամատ Կանայան» մեդալ

## Ծանոթագրություններ

Կատեգորիա:Հայ պետական գործիչներ
Կատեգորիա:Հայ մեխանիկոսներ
Կատեգորիա:ԵՊՀ շրջանավարտներ
Կատեգորիա:Տեխնիկական գիտությունների թեկնածուներ
Կատեգորիա:ՀՀ ԱԺ 6-րդ գումարման պատգամավորներ
Կատեգորիա:ՀՀ ԱԺ 7-րդ գումարման պատգամավորներ
Կատեգորիա:ՀՀ ԱԺ 8-րդ գումարման պատգամավորներ
Կատեգորիա:Հայ քաղաքական գործիչներ
Կատեգորիա:Քաղաքացիական պայմանագիր կուսակցության անդամներ
Կատեգորիա:ՀՀ ԳԽ 1-ին գումարման պատգամավորներ
Պասկալ Լեժիտիմուս

[right|thumb|300px|«Անծանոթները»  կատակերգական տրիոյի անդամները, ձախից՝ [Դիդիե Բուրդոն, Բերնար Կապլան և Պասկալ Լեժիտիմուս]]
**Պասկալ Լեժիտիմուս** (, ), ֆրանսիացի դերասան, երաժիշտ, սցենարիստ, կոմեդիայի թատրոնի տնօրեն, ֆրանսիական «Անծանոթները»  տրիոյի անդամ, ֆրանսիացի դերասանուհի Դարլինգ Լեժիտիմուսի թոռը։

## Կենսագրություն
Ծնվել է 1959 թվականի մարտի 13-ին, Փարիզում՝ Թեո Լեժիտիմուսի և Մադլեն Քամբուրյանի ընտանիքում։  Հայրը սևամորթ է եղել, Անթալիայից,  մայրը եղել է փարիզաբնակ   հայուհի։

Պասկալ Լեժիտիմուսը սկզբնական շրջանում աշխատել է «Պարի» թատրոնում, հետագայում ընկերների հետ հիմնել է «Անծանոթները» ()  կատակերգական տրիոն։ Խումբը փոքրիկ ներկայացումներով և պատումներով հանդես է եկել  տարբեր երկրներում և  ֆրանսիական հեռուստատեսությամբ։

## Ֆիլմեր
*«Պինոն՝ իսկական ոստիկանը», 1984
*«Չորրորդ իշխանությունը»
*«Հեռախոսը միշտ երկու անգամ է զնգում», 1985
*«Սև Միք Մաքը», 1986
*«Կապտած աչքեր», 1987
*«Հանճարեղ, բայց ծնողներն ամուսնալուծված», 1991
*«Սիմեոն», 1992
*«Ինն ամիս», 1993
*«Սև լույս», 1994
*«Գրազը», 1997
*«Իդեալական մարդը», 1996
*«Մարիուսին տրված ծանուցում», 1998
*«Սերիական հանցագործություն», 1998

## Ծանոթագրություններ

## Աղբյուրներ
*Արծվի Բախչինյան «Հայերը համաշխարհային կինոյում»

Կատեգորիա:Կինոպրոդյուսերներ
Կատեգորիա:Հեռուստատեսային դերասաններ
Կատեգորիա:Ֆրանսիացի դերասաններ
Կատեգորիա:Ֆրանսիացի երաժիշտներ
Կատեգորիա:Ֆրանսիացի սցենարիստներ
Կատեգորիա:Ֆրանսիացիներ հայկական սերմամբ
Կատեգորիա:Թատրոնի դերասաններ
Կատեգորիա:Կատակերգուներ
Կատեգորիա:Ֆրանսիացի թատերական ռեժիսորներ
Կատեգորիա:Ֆրանսիացի կինոռեժիսորներ
Երուսաղեմի նկարիչների տուն

**Երուսաղեմի նկարիչների տուն** (), պատկերասրահ և ցուցասրահ Երուսաղեմում։ Այստեղ է տեղակայված եղել 1906 թվականին հիմնադրված Բեցալելի անվան արվեստի և դիզայնի ակադեմիան։  Երուսաղեմի Ռեհավիա թաղամասում գտնվող 19-րդ դարի պատմական շենքը եղել է Բորիս Շացի տունը, որն իր ընտանեկան կեցավարին կից բացել է արվեստի դպրոց և թանգարան։ Այս շենքում այժմ տեղակայված է Նկարիչների և քանդակագործների երուսաղեմյան ընկերակցությունը։

## Պատմություն
thumb|ձախից|Բեցալել արվեստի դպրոց, 1913 թ.
Շենքը կառուցվել է 1880-ական թվականներին հարուստ արաբի կողմից և դատարկ է եղել մինչև 1907 թվական, երբ այն ձեռք է բերել Հրեական ազգային հիմնադրամը Բորիս Դով Շացի համար, որը նախատեսում էր այնտեղ արվեստի դպրոց բացել։ Շենքը դարձել է երկրի առաջին հանրային թանգարանը։ Շացի հավաքածուն հենք է հանդիսացել 1965 թվականին հիմնադրված Իսրայելի թանգարանի համար։

Երուսաղեմի նկարիչների տունը կազմակերպում է իսրայելական արվեստի փոփոխվող ցուցահանդեսներ՝ ներկայացնելով ինչպես նոր, այնպես էլ կայացած արվեստագետների աշխատանքներ։ 2001 թվականից այնտեղ է անցկացվում Իսրայելի նկարչական բիենալեն։

## Ծանոթագրություններ

## Արտաքին հղումներ
* Jerusalem Artists House - Home page 
* Artists' House Gallery

Կատեգորիա:Երուսաղեմի թանգարաններ
Կատեգորիա:Երուսաղեմի շենքեր և կառույցներ
Կատեգորիա:Իսրայելի գեղարվեստական թանգարաններ
Կատեգորիա:Պատկերասրահներ
Լորենու ծառուղի (Դոնի Ռոստով)

**Լորենու ծառուղի** (), ծառուղի Ռուսաստանի Դոնի Ռոստով քաղաքում։ Ծառուղին հատում է Մայիսի 1-ի անվան զբոսայգին նրա արևմտյան մասում, որը սկզբնապես Ամառային առևտրային ակումբի զբոսայգին էր, այժմ՝ Դոնի Ռոստով քաղաքի Ֆիզիկական կուլտուրայի տունը։ Լորենու ծառուղին ավելի քան 120 տարեկան է։
մինի|Մայիսի 1-ի անվան զբոսայգի. ռոտոնդա

## Պատմություն և նկարագրություն
Զբոսայգու տարածքի դասավորությունը 1860-ական թվականներին կատարել է պետերբուրգցի ճարտարապետ Պետերսը։ Ապագա ծառուղու ուղղությունը հաստատել է ստորգետնյա պատկերասրահի երթուղին, որը կապում է ամրոցի հողե ամրությունից մնացած բլուրը (ստորգետնյա տարածքներով), և Բոլշայա Սադովայա փողոցի մոտ գտնվող նախկին պահեստների նկուղները։

Լայն ծառուղու երկու կողմերում 1890-ական թվականների սկզբին  տնկվեցին առաջին լորենիները։ Նրա կենտրոնում սիզամարգեր էին, որոնք եզրափակվում էին ծաղկանոցներով։ Դրանք զարդարված էին ծաղկային գորգանախշերով, որոնք մեծացող լորենիների միջև եղած տարածությանը հաղորդում էին նրբագեղ տոնականություն։

1901 թվականին ծառուղին արևելքից եզրափակել է հիշատակային ռոտոնդան, որը կառուցվել է նախկին ամրության բլրի վրա։ 1910-ական թվականների սկզբին նրա դիմաց բացվեց շատրվան։ Ռոտոնդան տեղակայված է ցոկոլային հարկի բարձր հարթակում, որը թաքցնում է հողապատնեշի մնացորդները։ Նրա նրբագեղ զրուցարանը ձևավորված է ցածր գմբեթի տակ գտնվող վեց հոնիական սյուներով։ Ռոտոնդայի դիտահարթակը, որը կողմնորոշված է դեպի ծառուղու ծաղկային պարտերը, նախատեսված էր ծաղկային հորինվածքներով հիանալու համար։

Ծառուղին անձեռնմխելի էր մնում մինչև 20-րդ դարի վերջը։ Այն չէին վնասել նույնիսկ Դոնի Ռոստովի տարածքում տեղի ունեցած ռազմական գործողությունների ընթացքում իրականացված ռմբակոծություններն ու հրդեհները։ Երբ այգու ծաղկաջերմոցն ապամոնտաժվեց (1986), մարգագետիններն ու ծաղկանոցները կորցրին իրենց նախկին շքեղությունն ու ճոխությունը։

Այժմ լորենիների սաղարթները սերտաճել են և պահանջում են հմուտ էտում, իսկ բուն ծառուղու տարածք ներխուժում են զբոսայգու ժամանակակից տաղավարները։ Այնուամենայնիվ, լորենու ծառուղին շարունակում է մնալ Դոնի Ռոստովի յուրահատուկ վայրերից մեկը նաև այն պատճառով, որ այստեղ Հայրենական մեծ պատերազմը վերապրած յուրաքանչյուր ծառ եզակի է։

Բժիշկներն ու հոգեբանները պնդում են, որ թերապիայի առաջադեմ մեթոդներից է ծաղիկների հոտով, սաղարթի խլպշոցով, ծառերը և թփերը դիտելով բուժումը։ Այս ամենը ռոստովցիներին տալիս է լորենու ծառուղին։

## Գրականություն
* Волошинова В. Ф., Волошинова Л. Ф. 100 уникальных мест Ростовской области: Иллюстрированный справочник. Ростов-на-Дону: Ростиздат, 2011.-176 с., ил. ISBN 978-5-7509-0631-4

## Ծանոթագրություններ

## Արտաքին հղումներ
* Тайна старинной ротонды (легенды и были городского парка)
* 100 МЕСТ: ЛИПОВАЯ АЛЛЕЯ
* Ротонда с фонтаном в парке имени 1-го Мая в г. Ростове-на-Дону

Կատեգորիա:Դոնի Ռոստովի տեսարժան վայրեր
Կատեգորիա:Ծառուղիներ
Shinjuku Center Building

, երկնաքեր՝ տեղակայված Ճապոնիայի Տոկիո քաղաքի Սինձյուկու շրջանի Նիսի-Սինձյուկու թաղամասի 1-25-1 հասցեում։

## Պատմություն
Երկնաքերը կառուցվել է 1970 թվականի վերջից մինչև 1979 թվականի հոկտեմբերի 31-ը։ Պաշտոնապես բացվել է 1979 թվականի նոյեմբերի 1-ին։ Նրա բարձրությունը կազմում է 223 մետր։ Ունի 54 հարկ։ Երկնաքերն ամբողջությամբ վերանորոգվել է 1998 թվականին։ Այն *Taisei Corporation* ընկերության համար ծառայում է որպես շտաբ-բնակարան։ *Shinjuku Center Building* երկնաքերը 10 000 մարդու աշխատատեղ է, և այնտեղ ամեն օր այցելում է 25 000 մարդ։

2009 թվականին շենքն աշխարհում առաջինն էր, որը մոդերնիզացվել էր իներցիոն դեմպֆերով, ինչը նախատեսված էր երկրաշարժների պատճառով առաջացած վիբրացիաների ճնշման համար։ 15-ից մինչև 39-րդ հարկերը տեղադրված է 288 ամորտիզատոր։ Արդյունքում՝ 2011 թվականի երկրաշարժի ժամանակ,զագալի էր դեմպֆերների դերըв:

Երբ 1979 թվականին երկնաքերը կառուցված էր, այդ պահին դարձավ Ճապոնիայի ամենաբարձր շենքերից երկրորդը։ Երկնաքերի նախասրահում շատրվան կա, որը հանգիստ միջավայր է ստեղծում։

Շենքը 1984 թվականին հայտնվել է «Գոձիլլայի վերադարձը» ֆիլմում։

1998 թվականին ֆրանսիացի ալպինիստ Ալեն Ռոբերը հաջողությամբ բարձրացավ երկնաքերի վրա։ Ինքը՝ բարձրացումը, տևեց մոտ 40 րոպե, և երբ նա հասավ բարձունքին, օրենքի խախտման համար նրան ձերբակալեց ոստիկանությունը, որն արդեն իրեն էր սպասում։

Ճապոնական *Japan Prime Realty Investment Corporation* ընկերությունը 2008 թվականին շենքը ձեռք բերեց 21 միլիարդ յենով։

## Պատկերասրահ

File:Shinjuku-Mitsui-Building-06.jpg|
File:Shinjuku Center Building　20070311-02.jpg|
File:Shinjuku Center Building 20070311-05 cropped.jpg|


## Տես նաև
* Ճապոնիայի ամենաբարձր կառույցների ցանկ

## Ծանոթագրություններ

## Արտաքին հղումներ
* Shinjuku Center Building 
* Shinjuku Center Building Shop & Restaurants 

Կատեգորիա:Երկնաքերներ
Կատեգորիա:Ճապոնիայի շենքեր և կառույցներ
Բարձրաբերդի ավետարան

**Բարձրաբերդի ավետարան**, **Կոստանդին Ա. Բարձրբերդցի Կաթողիկոսի ձեռագիր Ավետարան**, 13-րդ դարի հայերեն ավետարան (1248), որի կազմը պատրաստվել է 1254 թվականին։ Ընդգրկված է Մեծի Տանն Կիլիկիոյ Կաթողիկոսության թանգարանի հավաքածուում՝ № 8 ինվենտար համարի ներքո։

Բարձրաբերդի ավետարանը ներկայացվել է Նյու Յորքի Մետրոպոլիտեն թանգարանում բացված «Արմենիա» ցուցահանդեսում (22/09/2018-13/01/2019):

## Նկարագրություն
մինի
Բարձրաբերդի ավետարանի մի երեսի չորս անկյուններում ավետարանիչների խորհրդանիշերն են, կենտրոնի քառատերևի խորքում` գահին բազմած Քրիստոսը, մյուս երեսին պատկերված է Խաչելության տեսարանը։ Ավետարանը ստեղծել է, հավանաբար, Հռոմկլայում 13-րդ դարի մանրանկարիչ և գրիչ, Կիլիկիո Հռոմկլայի դպրոցի առաջին վարպետներից Կիրակոսը (Կյուրակոս), ով 1249 թվականին Հռոմկլայում պատկերազարդել է մեկ այլ Ավետարան։

## Տես նաև
* Մեծի Տանն Կիլիկիոյ Կաթողիկոսութիւն
* Կիլիկիայի կերպարվեստ
* Հայ մանրանկարիչների ցանկ

## Ծանոթագրություններ

## Աղբյուրներ
* Nersessian, Vrej. Treasures From the Ark: 1700 Years of Armenian Christian Art. British Library, 2001. no. 35.
* Evans, Helen C., ed. Byzantium: Faith and Power (1261-1557). New York, New Haven, and London: The Metropolitan Museum of Art, 2004. no. 156, p.&nbsp;270.

## Արտաքին հղումներ
* Ավետարանի լուսանկարը

Կատեգորիա:Հայ առաքելական եկեղեցու գրքեր
Կատեգորիա:Հայկական գրքեր
Մայիսի 1-ի անվան զբոսայգի (Դոնի Ռոստով)

**Մայիսի 1-ի անվան զբոսայգի** (), մշակույթի և հանգստի զբոսայգի Ռուսաստանի Դոնի Ռոստով քաղաքի Կիրովյան շրջանում։ Այն ունի պատմության և մշակույթի դաշնային նշանակության հուշարձանի կարգավիճակ։ Գտնվում է Սուրբ Դիմիտրի Ռոստովցու նախկին ամրոցի տարածքում։ Մայիսի 1-ի անվան զբոսայգին պահպանել է իր պատմական հատակագծումը և որոշ չափով կանաչապատումը, ինչպես դա կազմակերպվել է 19-րդ դարի երկրորդ կեսին։ Զբոսայգու տարածքում ստորերկրյա կառույցների տեղակայման պատճառով, այն նաև հնագիտական հուշարձան է։

## Պատմություն
Այն տարածքը, որի վրա նախկինում եղել է Սուրբ Դիմիտրի Ռոստովցու ամրոցը, 1855 թվականին դարձել է Ամառային առևտրային ակումբի սեփականությունը։ Սեփականատերերի պատվերով, սանկտպետերբուրգցի ճարտարապետ Պետերսը մշակել է պարտեզը բարեկարգելու նախագիծ։ Աշխատանքներն իրականացնելու ընթացքում շինարարները հայտնաբերել են պաշտպանախցեր և ստորգետնյա թունելներ։ Հատակագիծը մշակելիս ճարտարապետ Պետերսը սա հաշվի է առել. զանգվածեղ բոլոր շինությունները նա տեղադրել է ստորգետնյա կառույցներից ազատ տարածքներում։ Այսպիսով, ստորգետնյա թունելների վերևում տեղակայվել են ծառուղիներ, իսկ երկհարկանի ստորգետնյա տարածքի վրա կառուցվել է շատրվան։ Այգու գլխավոր ծառուղին անկյունագծով անցել է ժամանակակից ռոտոնդայից դեպի ծաղկանոց։ Նոր զբոսայգու տարածքում կազմակերպվել են մարզահրապարակներ։ Ստեղծվել է ջերմոց և տնկվել լորենու ծառուղի։

1901 թվականին այստեղ կառուցվել է 6-սյունանի ռոտոնդա նեոդեսականության ոճով` օգտագործելով հինավուրց ամրոցի աղյուսները։ Ճարտարապետն էր Նիկոլայ Ալեքսանդրովիչ Դորոշենկոն։ Ռոտոնդայի հիմքի տակ եղել է ստորգետնյա սենյակ։ 1912-1913 թվականներին զբոսայգու արևմտյան մասում հայտնվել է մոդեռն ոճով երեքհարկանի աղյուսե շենք՝ կառուցված ճարտարապետ Գ. Գելատի նախագծով։ Դա Ամառային առևտրային ակումբի շենքն էր, իսկ նրա պատուհաններից երևում էր շատրվանով ռոտոնդան։

20-րդ դարի սկզբին այս զբոսայգին, որը հետագայում հայտնի դարձավ որպես Մայիսի 1-ի անվան զբոսայգի, Դոնի Ռոստովի և Նոր Նախիջևանի բնակիչների սիրված ժամադրավայրն էր։ Ամռանն այստեղ նվագում էր նվագախումբը, կազմակերպվում էին ներկայացումներ և համերգներ, հրավիրվում ճանաչված կատարողներ։ Ջերմոցներում աճում էին արմավենիներ, իսկ լուսավորությունը ստեղծվում էր սեփական ենթակայանի օգնությամբ։ Այցելուների թվում էին քաղաքի ազդեցիկ մարդիկ, առևտրականներ, տեղի վերնախավը։

Նախկինում զբոսայգին ցանկապատված էր, այժմ ցանկապատը վերականգնելու կարիք ունի։ 1920-ական թվականներին զբոսայգում դեռևս պահպանվում էին երկրաչափական նախշերով այգեպուրակային հորինվածքները։ Զբոսայգում կար ծաղկային օրացույց, որը պարբերաբար թարմացվում էր։ 1970-ական թվականներին անցկացվում էին ծաղկային ցուցահանդեսներ։ 1986 թվականին հրդեհից վնասվել էր ջերմոցը, և նրա տեղում հետագայում ստեղծվել է ավտոկայանատեղ։

Զբոսայգու տարածքում կա լորենու ծառուղի, որն ավելի քան 120 տարեկան է։ 2000 թվականին տնկվել է լորենու 55 տնկիների նոր ծառուղի։ 2005 թվականի մայիսին ավելացել է ևս 5 ծառ։

2015 թվականի հոկտեմբերին տեղեկություն է հայտնվել այն մասին, որ զբոսայգին հիմնանորոգվելու է ներգրավված ներդրողների օգնությամբ։

## Պատկերասրահ

File:127 Первомайский парк.jpg|Ռոտոնդան
File:Столетние липы Первомайского парка.JPG|Լորենու ծառուղին


## Ծանոթագրություններ

Կատեգորիա:Դոնի Ռոստովի զբոսայգիներ
Կատեգորիա:Զբոսայգիներ այբբենական կարգով
Կատեգորիա:Ռուսաստանի մշակութային ժառանգություն
Հյուսիսային բնակելի զանգված (Դոնի Ռոստով)

**Հյուսիսային բնակելի զանգված** (**ՀԲԶ**, ), Ռուսաստանի Դոնի Ռոստով քաղաքի հյուսիսային մասում տեղակայված երկու բնակելի զանգվածներից մեկը։ Անվանումը ստացել է աշխարհագրական դիրքի շնորհիվ։ Հյուսիսային բնակելի զանգվածը ներառում է որոշ շրջանների 3 հյուսիսային մասեր։

## Պատմություն
Դոնի Ռոստով քաղաքում բոլշևիկների իշխանության գալուց հետո արդյունաբերականացման շրջանում կառուցվել են բազմաթիվ խոշոր արդյունաբերական հսկաներ. 1926 թվականին սկսվել է «Ռոստսելմաշ» գործարանի շինարարությունը, 1932 թվականին կառուցվել է «Տրուբոլիտ» գործարանը, ստեղծվել են վերամշակող արդյունաբերության նոր գործարաններ, շամպայն գինիների գործարանը, մսի գործարանը, հացաբուլկեղենի գործարանը։ Սա պահանջում էր նոր աշխատուժ, և այդ պատճառով  քաղաքում գոյացան նոր բնակավայրեր՝ Սևեռնի, Սելմաշ, Օրջոնիկիձեի անվան, Ֆրունզեի անվան, Կրասնի պարտեզ-քաղաք։
մինի|Հյուսիսային բնակելի զանգվածի տեսքը Նեկլինովսկայա փողոցի կողմից
1971 թվականին ստեղծվել է Դոնի Ռոստով քաղաքի կառուցապատման նոր ծրագիր։ Քաղաքի սահմաններն ընդլայնվում էին. հյուսիսում և հյուսիս-արևելքում քաղաքի կազմում ներառվեցին Սևեռնի, Օրջոնիկիձեի անվան, Սելմաշ ավանները։ Արևմուտքում քաղաքի կազմում ներառվեց Սովետսկ արդյունաբերական ավանը։

## Բնակելի զանգվածի սահմաններ
Բնակելի զանգվածը հստակ սահմաններ չունի, սակայն պայմանականորեն այն կարելի է անցկացնել Տեմեռնիկ գետի հին և նոր հուներով և նրա վրա կառուցված ջրամբարով, որոնք սահմանափակում են բարձրահարկ կառուցապատման միկրոշրջանը հարավից։ Բազմաբնակարան շենքերի շնորհիվ զանգվածը Դոնի Ռոստով քաղաքի ամենաբնակեցված շրջաններից մեկն է։

## Ծանոթագրություններ

Կատեգորիա:Դոնի Ռոստովի շրջաններ
Կատեգորիա:1971 հիմնադրումներ
Ենիխան

**Ենիխան**, քաղաք (գյուղ, գյուղաքաղաք) Արևմտյան Հայաստանում, Սեբաստիայի վիլայեթի Ենիխանի գավառակում։ Գտնվում էր Սամսոն քաղաքից Կ. Պոլիս տանող ճանապարհին։ Հանդիսանում էր համանուն գավառակի կենտրոնը։

Ըստ Ա. Վասիլևի բնավայրը հանդիսանում է պավլիկյան շարժման հետ կապված Վաթիռիաքս վայրը։

## Պատմություն
Բնակավայրն ավերվել, իսկ բնակչությունը բռնությամբ տեղահանվել է 1915 թվականի Մեծ եղեռնի ժամանակ։

## Բնակչություն
XIX դարի 70-ական թվականներին ուներ 682 հայ և 720 թուրք բնակիչ։ Նույն դարի վերջերին հայկական տնվերի թիվը հասնում էր 150-ի։ Ըստ այլ աղբյուրների, 1915 թվականի նախօրեին բնակավայրն ուներ 300 տուն՝ 2400 հայ բնակչով։

## Տնտեսություն
Բնակչության հիմնական զբաղմունքը երկրագործությունն ու արհեստներն էր։ Մասամբ նաև զբաղվում էին անասնապահությամբ և առևտրով։

## Պատմամշակութային կառույցներ
Ենիխանն ուներ **Ս. Խաչ** անունով եկեղեցի։

## Կրթություն
Բնակավայրում գործում էր Սենիքերիմյան կոչված դպրոցը։

## Տես նաև
* Սեբաստիայի նահանգի հայաբնակ բնակավայրեր

## Ծանոթագրություններ

## Աղբյուրներ
* «Հայաստանի և հարակից շրջանների տեղանունների բառարան» (5 հատորով), 1986-2001 թթ., Երևանի Համալսարանի հրատարակչություն
* Արեւմտահայաստանի եւ Արեւմտահայութեան Հարցերու Ուսումնասիրութեան Կեդրոն

Կատեգորիա:Արևմտյան Հայաստանի գյուղեր
Պիոներական առաջին հավաքի անվան պուրակ (Դոնի Ռոստով)

**Պիոներական առաջին հավաքի անվան պուրակ** (), կանաչ զանգված Ռուսաստանի Դոնի Ռոստով քաղաքի Հոկտեմբերյան շրջանում։

## Պատմություն
Նախկինում այս պուրակը կոչվել է Պիոներական առաջին հավաքի անվան զբոսայգի։ Ժամանակի ընթացքում նրա տարածքը անկում է ապրել։ 2013 թվականին ծրագրվում էր Պիոներական առաջին հավաքի անվան պուրակի մայթերի ծածկույթների վերանորոգում։ Նախատեսվում էր ստեղծել ծաղկանոցներ և վերանորոգել «Վիտյազ» պոմպային խումբը։ Պուրակն ավելի լավ վիճակի բերելու համար հարկավոր է վերականգնել ոռոգման համակարգի խողովակների այն հատվածները, որոնք դրա կարիքն ունեն։

2014 թվականի ամռանը հայտնի դարձավ, որ Կրասնարմեյսկայա փողոցի և Խալտուրինի նրբանցքի խաչմերուկում, Պիոներական առաջին հավաքի անվան զբոսայգու արևմտյան մասում, կկանգնեցվի Առաջին համաշխարհային պատերազմի հերոսների հուշարձանը։ Այս միջոցառման անցկացման կազմակերպչական և ֆինանսական ծախսերը հոգում էր Ռոստովի մարզի Առևտրաարդյունաբերական պալատը։ Ներկայացվել էր Առաջին համաշխարհային պատերազմի հուշարձանի երեք տարբերակ, որոնցից ընտրվել է լավագույնը՝ Ռուսաստանի վաստակավոր նկարիչ Սերգեյ Իսակովի աշխատանքը։ Առաջին համաշխարհային պատերազմի հերոսների հուշարձանը բացվել է 2014 թվականի օգոստոսի 1-ին` Ռուսաստանի պատերազմ մտնելու օրը։ Հանդիսավոր բացումը տեղի է ունեցել Դոնի Ռոստովի քաղաքապետի, քաղաքային վարչակազմի ներկայացուցիչների, տեղական կազակության մասնակցությամբ։

2016 թվականի աշնանը պուրակում սկսվել է ծառահատում։

## Ծանոթագրություններ

Կատեգորիա:Դոնի Ռոստովի զբոսայգիներ
Կատեգորիա:Դոնի Ռոստովի տեսարժան վայրեր
Կատեգորիա:Զբոսայգիներ այբբենական կարգով
Հասան Թուրաբով

**Հասան Սաթթար օղլի Թուրաբով** (, ), թատրոնի և կինոյի ադրբեջանցի դերասան, Ադրբեջանի ԽՍՀ պետական մրցանակի դափնեկիր (1972), Ադրբեջանի ԽՍՀ ժողովրդական արտիստ (1982), ԽՍՀՄ Գերագույն խորհրդի անդամ։

## Կենսագրություն
Հասան Թուրաբովը ծնվել է 1938 թվականի մարտի 24-ին Բաքվում։ Նա իր առաջին կրթությունն ստացել է թիվ 31 միջնակարգ դպրոցում։ Միջնակարգ դպրոցն ավարտելուց հետո՝ նա ընդունվել է Ադրբեջանի արվեստի ինստիտուտ։ 1960 թվականին ավարտել է ինստիտուտը։ Այդ ժամանակվանից նա սկսեց աշխատել որպես դերասան՝ Ադրբեջանի դրամատիկական թատրոնում։ 1987-2001 թվականներին աշխատել է թատրոնի տնօրեն և գեղարվեստական ղեկավար։

Հասան Թուրաբովը մահացել է 2003 թվականին։ Նա թաղված է «Գյուրդ գափիսի» գերեզմանատնում։

## Գործունեություն
### Թատրոնում
Հասան Թուրաբովն իր գործունեության առաջին տարիներից կատարել է քնարական-հոգեբանական դերեր։ Նա գլխավոր դերեր է խաղացել ադրբեջանցի և համաշխարհային դրամատուրգների ստեղծագործություններում։ Նա բեմում խաղացել է Աղասադըկ Գերայբեյլիի, Ադիլ Իսգենդերովի և այլ հայտնի դերասանների հետ միասին։

Լավագույն դերակատարումներից են՝
* Վահիտ («Գյուղի աղջիկը»)
* Ազեր («Լավ մարդ»)
* Համլետ («Համլետ») 
* Լիոնել («Անտառային աղջիկ»)
* Իսգենդեր («Մահերը»)
* Խայյամ («Խայյամ»)
### Կինոյում
Հասան Թուրաբովը մի քանի դերեր է խաղացել որոշ ֆիլմերում, այդ թվում` հեռուստատեսային ֆիլմերում։ «Ես ուզում եմ յոթ որդի» ֆիլմի «Գարայ բեկ» կերպարն նրա ամենահիշարժան դերերից մեկն է։ 
### Մանկավարժական գործունեություն
Հասան Թուրաբովը եղել է Ադրբեջանի մշակույթի և արվեստի պետական համալսարանի պրոֆեսոր։

## Պարգևներ և կոչումներ
* Ադրբեջանի ԽՍՀ վաստակավոր արտիստ - 29.04.1971
* Ադրբեջանի ԽՍՀ պետական մրցանակի դափնեկիր - 1972

## Ծանոթագրություններ

Կատեգորիա:Ադրբեջանցի դերասաններ
Կատեգորիա:Ադրբեջանցի ռեժիսորներ
Կատեգորիա:Ադրբեջանցի կինոռեժիսորներ
Կատեգորիա:Ադրբեջանական ԽՍՀ ժողովրդական արտիստներ
Անդրեյ Իվանով

**Անդրեյ Անդրեևիչ Իվանով** (, հայտնի է նաև **Անդրեյ Բորիսով** կեղծանվամբ, ), ռուս բլոգեր և դերասան։

## Կենսագրություն
Անդրեյը ծնվել է 1990 թվականի մայիսի 13-ին Վիտեբսկ քաղաքում։ Ավելի ուշ տեղափոխվել է Մոսկվա, որտեղ դպրոցն ավարտելուց հետո՝ 2005 թվականին ընդունվել է № 59 արհեստագիտական գեղարվեստական քոլեջի կարմրափայտագործ-ատաղձագործության մասնագիտացման բաժինը։ Այնուհետև տեղափոխվել է դեկորատիվ-կիրառական արվեստի բաժինը։ 2010 թվականին ընդուվել է Կրկեսային և էստրադային արվեստի պետական ուսումնարանի էստրադայի բաժինը, սակայն մեկ տարի անց դուրս է եկել։

2011 թվականին ընդունվել է Մոսկվայի Գերասիմովի անվան կինեմատոգրաֆիայի համառուսական պետական ինստիտուտի դերասանության ֆակուլտետը՝ Վլադիմիր Պետրովիչ Ֆոկինի կուրսը։ Այն ավարտել է 2015 թվականին։

## Կարիերա
2013 թվականից 2014 թվականներին խաղացել է Ազգերի թատրոնում՝ «Ժաննա» ներկայացման մեջ խաղալով մերկապար պարողի և ավազակախմբի ղեկավարի դերը։

2014 թվականին նկարահանվել է «Ժառանգություն» կարճամետրաժ ֆիլմում՝ խաղալով Վենիամին Սմեխովի հետ։

2014 թվականից համարվում է «Et cetera» թատրոնի դերասան։ 2015 թվականից խաղում է Նիկոլայ Չեխովի դերը «Ձեր Չեխովը» ներկայացման մեջ։

2016 թվականի հուլիսին Անդրեյը դարձել է բլոգեր՝ բացելով էջ Instagram-ում։ Ներկայումս նրա հետևորդների քանակը գերազանցում է 3 միլիոնը։ 
2016 թվականիի օգոստոսի 28-ին Youtube-ում ալիք է բացում։ 2017 թվականի վերջին սկսել է նկարահանել համատեղ վայներ Լիլիա Աբրամովայի հետ, որը  խաղում էր նրա մոր դերը։ Նրանց տեսանյութերում պարբերաբար սկսեցին հայտնվել Մարինա Ֆեդունկիվը և Օլգա Անտիպովան։ Ներկայումս ալիքի լսարանը գերազանցում է 1.1 միլիոնը։

2017 թվականին նկարահանվել է Էմմա Մ-ի «Beautiful Life» տեսահոլովակում։

## Թատերական աշխատանքներ
; Ազգերի 
* 2013-2014 - «Ժաննա» - ավազակախմբի ղեկավար

; Թատրոն «Et cetera»

* 2015-2018 - «Ձեր Չեխովը» - Նիկոլայ Չեխով

## Ֆիլմագրություն
* 2014 - Մութ աշխարհ։ Հավասարակշռություն - քիմիկոս Իրակլի (1-ին դրվագ)
* 2014 - Կույրը - սանտեխնիկ Կոլյա (1-ին եթերաշրջան, մաս 27)
* 2014 - Ժառանգություն (կարճամետրաժ)

## Ծանոթագրություններ

## Արտաքին հղումներ
* 
* 
* 
* 
* Профиль на сайте КиноПоиск

Կատեգորիա:1990 ծնունդներ
Կատեգորիա:Վիտեբսկ քաղաքում ծնվածներ
Կատեգորիա:Ռուս դերասաններ
Կատեգորիա:ՎԳԻԿ-ի շրջանավարտներ
Կատեգորիա:Ռուս բլոգերներ
Կատեգորիա:Բեմական կեղծանուններ
Դինա Մերհավ

**Դինա Մերհավ** (, ), Հարավսլավիայում ծնված իսրայելցի քանդակագործ։

## Կենսագրություն
Դինա Գրոսը (հետագայում՝ Մերհավ) ծնվել է Վինկովցիում հարավսլավացի-հրեա Զլատկո և Ստեֆֆի Գրոսների ընտանիքում։ Երկրորդ համաշխարհային պատերազմի ընթացքում հայրը եղել է Հարավսլավիայի  թագավորական բանակի սպա, գերեվարվել է և բանտարկվել Գերմանիայի պատերազմական ճամբարում։ Դինան մոր և ընտանիքի մնացած անդամների  հետ կարողացել է փախչել Սպլիտ, այնտեղից Իտալիայով անցել Շվեյցարիա։ Պատերազմից հետո նրանք վերադարձել են Հարավսլավիա, որպեսզի վերամիավորվեն Դինայի հոր հետ։ 1949 թվականին ողջ ընտանիքը հայրենադարձել է Իսրայել։ Իսրայելում սովորել և ավարտել է Երուսաղեմի Բեցալելի անվան արվեստի և դիզայնի ակադեմիան։

## Գործունեություն
Ավարտելուց հետո աշխատել է որպես գրաֆիկական դիզայներ։ Գրաֆիկական դիզայն և քանդակագործություն է դասավանդել ԿՄՍԿ Հայֆայի դիզայնի և կրթության ակադեմիայում, Հայֆայի համալսարանի արվեստի բաժնում և Հայֆայի Տեխնիոնում (Իսրայելի տեխնոլոգիական ինստիտուտ)։ 1984-1985 թթ. քանդակագործություն է ուսանել Հայֆայի համալսարանում։ 1984 թվականին մասնակցել է Իտալիայի Պիետրասանտա քաղաքի քարե քանդակների դասընթացին։

Մերհավը ստեղծում է ճախրող թռչունների և հրեշտակների քանդակներ երկաթի կտորներից։
thumb|Մերհավը  «Հերման Շտրուկի անվան տարվա լավագույն արտիստ մրցանակը» ստանալիս

## Մրցանակներ և ճանաչում
1998 թվականին Հայֆա քաղաքը Մերհավին պարգևատրել է «Հերման Շտրուկի անվան տարվա լավագույն արտիստ մրցանակով»։ Մերհավը հաճախ այցելում է իր ծննդավայր և ցուցադրվում է Խորվաթիայի տարբեր թանգարաններում։ 2013 թվականին Մերհավը Զագրեբում բացել է «Ptice u letu» (Ճախրող թռչուններ) ցուցահանդեսը։ Նա նաև լույս է ընծայել «Սիրով քեզ համար» պոեզիայի գրքույկը։ Մերհավն աշխատում է Նիր Էզիոն կիբուցի իր քանդակագործական ստուդիայում և ապրում է Հայֆայի շրջանի Էն Հոդ գյուղում։

## Պատկերասրահ

Peace in Heaven 2013 Đakovo Croatia.jpg|Խաղաղություն երկնքում, Դակովո, Խորվաթիա
Birds Harmony 2014 Pingtan China.jpg|Թռչունների հարմոնիա, Չինաստան
Totem 2008 Beijing Olympic Sculpture Park China.jpg|Պեկինի օլիմպիական քանդակագործական պուրակ
Nesher 1990.jpg|Քարի հանդիպումը երկաթին, Նեշեր, Իսրայել, 1990
Lizards hug 2007.jpg|Գրկախառնված մողեսներ, Իսրայել
Hybrid 2003 iron.jpg|Հիբրիդ


## Ծանոթագրություններ

Կատեգորիա:Իսրայելցի քանդակագործներ
Կատեգորիա:Հրեա քանդակագործներ
Հոկտեմբերյան հեղափոխության անվան զբոսայգի (Դոնի Ռոստով)

**Հոկտեմբերյան հեղափոխության անվան զբոսայգի** (), Ռուսաստանի Դոնի Ռոստով քաղաքի զբոսայգերից մեկը։ Գտնվում է քաղաքի կենտրոնում՝ Թատերական հրապարակի հարևանությամբ, հանգստի ամենասիրված վայրերից մեկն է։

## Պատմություն և նկարագրություն
Հիմնադրվել է որպես պուրակային գոտի 1926 թվականին՝ Դոնի Ռոստով և Նոր Նախիջևան քաղաքների միջև։ Հետագա զարգացում ստացել է 1928 թվականին, երբ Նոր Նախիջևանը միացել է Ռոստովին։

Ռոստովցիների հանգստի սիրված վայր է դարձել 1970-ական թվականներին։ Զբոսայգում հիանալի պայմաններ են ստեղծվել սպորտով զբաղվելու համար, կահավորված են ատրակցիոններ, մանկական խաղահրապարակներ, սրճարաններ և հուշանվերների կրպակներ։ Պուրակային գոտում առատ բուսականության մեջ կան ճեմուղիներ։ Այգում առկա են մասնագիտացված մարզահրապարակներ՝ մինի ֆուտբոլի դաշտը, «Լեդոգրադ» սահադաշտը, փեյնթբոլի հրապարակը և ճոպանային ճամբարի մրցուղին։ Զբոսայգու տարածքը մոտ 17 հեկտար է։

Զբոսայգում տեղադրված են քանդակագործական հորինվածքներ, որոնցից առանձնանում են «Հաշտության նստարանը» և Պետրոսի ու Ֆևրոնյայի հուշարձանը, կան նաև 56-րդ բանակի հուշանշանը և Փառքի ծառուղին։ Հոկտեմբերյան հեղափոխության զբոսայգու ուշագրավ վայրերից է արհեստական լիճը, որտեղ կարելի է տեսնել ջրլող թռչունների, ինչպես նաև ֆլամինգոների և սիրամարգերի ազատավանդակները։

Ներկայիս տեսքը զբոսայգին ստացել է 2000-ական թվականների սկզբին, երբ տեղի են ունեցել նրա ընդլայնման և բարեկարգման լայնածավալ աշխատանքները։ 2002 թվականին այգու տարածքում բացվել է «Շում-Գամ Լենդ» ատրակցիոնների ավանը, որը համալրված է ժամանակակից սարքավորումներով։ 2016 թվականին այգում բացել է Ռուսաստանում մեծությամբ երրորդ դիտանիվը՝ 65 մետր բարձրությամբ «Մեկ երկինքը», որն ունի ամռանը օդորակման և ձմռանը ջեռուցման համակարգերով 30 խցիկ։ Պտույտի միջին տևողությունն այս ատրակցիոնում մոտ 12 րոպե է։

Տոնական օրերին այստեղ տեղի են ունենում տարբեր տոնակատարություններ, մշակութային միջոցառումներ և զանգվածային ժողովրդական զբոսանքներ։ Ամեն տարի զբոսայգին այցելում է 1,5 մլն մարդ։ Զբոսայգու մոտ, Թատերական հրապարակում, կանգնած է «Ատլանտներ» շատրվանը, որի հեղինակը Եվգենի Վուչետիչը։

## Պատկերասրահ

October Park of Culture and Leisure (Rostov-on-Don) 02.jpg|
October Park of Culture and Leisure (Rostov-on-Don) 03.jpg|
October Park of Culture and Leisure (Rostov-on-Don) 04.jpg|56-րդ բանակի հուշանշանը
Памятник Петру и Февронии Муромским в Ростове-на-Дону.jpg|Պետրոսի ու Ֆևրոնյայի հուշարձանը
October Park of Culture and Leisure (Rostov-on-Don) 05.jpg|
File:RND-Okt Revolution Park-2.jpg|Ջրլող թռչուններով լճակը
File:RND-Okt Revolution Park-3.jpg|Ֆլամինգոների ազատավանդակը
File:RND-Okt Revolution Park-4.jpg|Սիրամարգերի ազատավանդակը
Скамья Примирения, Ростов-на-Дону.jpg|«Հաշտության նստարանը»
October Park of Culture and Leisure (Rostov-on-Don) 06.jpg|
October Park of Culture and Leisure (Rostov-on-Don) 07.jpg|


## Ծանոթագրություններ

## Արտաքին հղումներ
* Официальный сайт парка 
* ООО «Парк им. Октябрьской революции»
* Достопримечательности Ростова-на-Дону. Парк имени Октябрьской революции 

Կատեգորիա:1926 հիմնադրումներ
Կատեգորիա:Դոնի Ռոստովի զբոսայգիներ
Կատեգորիա:Զբոսայգիներ այբբենական կարգով
Էրվին Ջոնսոն

**Էրվին Ջոնսոն** (, ), ամերիկացի պրոֆեսիոնալ բասկետբոլիստ։

## Վաղ տարիներ
Էրվին Ջոնսոնը ծնվել է Լուիզիանա նահանգի Նոր Օռլեան քաղաքում։ Սովորել է Բլոկի Ջոնսվիլյան դպրոցում, որտեղ խաղացել է տեղի բասկետբոլային ակումբի կազմում։ 1993 թվականին ավարտել է Նոր Օռլեանի համալսարանը, որտեղ չորս տարի շարունակ խաղացել է «Նյու Օռլեան Պրիվետիրս» ակումբի կազմում։ Այդտեղ նա հաջող կարիերա է անցկացրել՝ արդյունքում հավաքելով 1608 միավոր, 1287 անդրադարձ և 294 բլոկշոտ, բացի դրանից երկու տարի անընդմեջ իր թիմին օգնել է հաղթել «American South» կոնֆերենցիայի պարբերական առաջնությունը (1990—1991), իսկ 1993 թվականին՝ «Sun Belt» կոնֆերենցիայի պարբերական առաջնությունը։

## Կարիերան NBA-ում
Խաղացել է կենտրոնականի դիրքում։ 1993 թվականի NBA դրաֆթի ժամանակ ընտրվել է «Սիեթլ Սուպերսոնիքս» ակումբի կողմից 23-րդ համարի ներքո։ Հետագայում հանդես է եկել «Դենվեր Նագեթս», «Միլոուքի Բաքս» և «Մինեսոտա Թիմբերվուլվզ» ակումբների կազմում։ Ընդհանուր NBA-ում անցկացրել է 13 մրցաշրջան։ 1993 թվականին ճանաչվել է Sun Belt կոնֆերենցիայի ուսանողների միջև տարվա բասկետբոլիստ։ Ընդհանուր NBA-ի կարիերայի ընթացքում անցկացրել է 845 խաղ, որոնցում հավաքել է 3473 միավոր (4,1 մ/խ), կատարել է 5148 անդրադարձ, 387 փոխանցում, 471 խլում և 1087 բլոկշոտ։

1991 թվականին Էրվին Ջոնսոնը ԱՄՆ-ի հավաքականի կազմում դարձել է Շեֆիլդում անցկացվող ամառային ունիվերսիադի չեմպիոն։

## Ծանոթագրություններ

## Արտաքին հղումներ
* Վիճակագրությունը Basketball-Reference.com կայքում 
* Վիճակագրությունը NBA.com կայքում 

Կատեգորիա:Ամերիկացի բասկետբոլիստներ
Կատեգորիա:ԲԱԱ-ի բասկետբոլիստներ
Կատեգորիա:Դենվեր Նագեթսի բասկետբոլիստներ
Կատեգորիա:Միլուոքի Բաքսի բասկետբոլիստներ
Կատեգորիա:Մինեսոտա Թիմբերվուլվզի բասկետբոլիստներ
Կատեգորիա:Սան Անտոնիո Սփըրսի բասկետբոլիստներ
Կատեգորիա:Սիեթլ Սուպերսոնիքսի բասկետբոլիստներ
Օլգա Անդրեևա

**Օլգա Դավիդովնա Անդրեևա** (, ), օպերայի խորհրդային և ռուս երգչուհի (սոպրանո) և մանկավարժ։ ՌԽՖՍՀ վաստակավոր արտիստ (1971), Ղազախական ԽՍՀ ժողովրդական արտիստ (1985), Ռուսաստանի ժողովրդական արտիստ (2001)։ «Հայրենիքին մատուցած ծառայությունների համար» 4-րդ աստիճանի շքանշանակիր (2005)։

## Կենսագրություն
Օլգա Անդրևնան ծնվել է 1915 թվականի հուլիսի 21-ին Սանկտ Պետերբուրգում (ըստ որոշ աղբյուրների ծննդյան ամսաթիվը 1919 թվականի հունիսի 16-ն է)։ 1937 թվականին ավարտել է Լենինգրադի պետական կոնսենվատորիայի դաշնամուրի բաժինը, հետագայում ուսանել է վոկալ։ 1941-1942 թվականներին երգել է շրջափակման մեջ գտնվող Լենինգրադում Պուլկովոյի բարձունքի պաշտպանների, Բալթիկի ծովագնացների համար, «Կյանքի ճանապարհ»-ին, հիվանդանոցներում և քաղաքի ձեռնարկություններում։ 1945 թվականին ավարտել է կոնսերվատորիայի վոկալի բաժինը։

1944 թվականից 1948 թվականը եղել է Լենինգրադի տարածաշրջանային օպերայի թատրոնի մենակատար, 1948-ից 1951 թվականները՝ Սարատովի պետական օպերային թատրոնի և բալետի մենակատար։ 1951-ից 1962 թվականների ընթացքում եղել է Լենինգրադի երաժշտական կոմեդիայի թատրոնի, Լենինգրադի ֆիլհարմոնիայի և Օպերայի և բալետի փոքր թատրոնի մենակատարուհի։

1962 թվականին Անդրեևան հետևել է խորհրդային գործիչների կոչին՝ օգնելու ստեղծել ինքնագործ խումբ՝ յուրացնելու խոպան հողերը։ Նա ստեղծել է 130 անդամ ունեցող պարի և երգի «Ցելիննիկ» անսամբլը, որտեղ ներառված էին ամենատարբեր մասնագիտությունների ներկայացուցիչներ՝ կոմբայնավարներ, փականագործներ, ծեփողներ, հեռագրողներ և այլն։ 1962-1965 թվականներին Անդրեևան համույթի գեղարվեստական ղեկավարն էր։ Հետագայում համույթը կրել է «ժողովրդական» կոչումը։

1965-1979 թվականներին Անդրևնան կրկին եղել է Լենինգրադի ֆիլհարմոնիայի մենակատարուհի, հետո մենակատարուհի է աշխատել Լենինգրադի ռադիոյում և հեռուստատեսությունում։ Եղել է Սանկտպետերբուրգյան կոնսերվատորիայի պատվավոր պրոֆեսոր։

Կատարել է Տոսկայի, Տատայանայի, Մարիցայի, Սիլվայի պարտիաները։ Նրա երգացանկում եղել են նաև հին ռուսական ռոմանսներ։ Օլգա Անդրեեևնան մահացել է 2007 թվականի մայիսի 7-ին։ Թաղված է Սանկտ Պետերբուրգի Բոլշեոխտինսկի գերեզմանոցում։

## Ծանոթագրություններ

Կատեգորիա:Ռուս օպերային երգչուհիներ
Կատեգորիա:Սանկտ Պետերբուրգի կոնսերվատորիայի շրջանավարտներ
Կատեգորիա:«Հայրենիքին մատուցած ծառայությունների համար» 4-րդ աստիճանի շքանշանի ասպետներ
Կատեգորիա:ՌԽՖՍՀ վաստակավոր արտիստներ
Կատեգորիա:Ռուսաստանի Դաշնության ժողովրդական արտիստներ
Կատեգորիա:Խորհրդային օպերային երգիչներ և երգչուհիներ
Կատեգորիա:Ռուս մանկավարժներ
Արյունահոսող պողպատ (ֆիլմ)

**«Արյունահոսող պողպատ»** (), ռեժիսոր և սցենարիստ Լեո Չժանի չինական գիտաֆանտաստիկ թրիլերը։ Գլխավոր դերերում հանդես են եկել Ջեքի Չանը, Թես Հոբրիչը և Կալեն Մուլվեյը։ Ֆիլմի պրեմիերան կայացել է 2017 թվականի դեկտեմբերի 22-ին։ Սա Չանի կարիերայում առաջին գիտաֆանտաստիկ ֆիլմն է։

## Սյուժե
Հատուկ նշանակության փորձառու գործակալը պայքարում է երիտասարդ կնոջը կազմակերպության չարագույժներից պաշտպանելու համար։ Միաժամանակ նա զգում է հատուկ կապ այդ կնոջ հետ, կարծես թե նրանք արդեն հանդիպել են այլ կյանքում։

## Դերերում
* Ջեքի Չան - Լին Դուն
* Շոու Լո - Լի Սեն
* Նանա Օույան - Նենսի
* Թես Հոբրիչ - սևազգեստ կին
* Կալեն Մուլվեյ - Էնդրյու
* Էրիկա Սյահոու - Սյաո Սու (Սյուզան)
* Դեմիեն Հարվի - Ռիք Ռոջերս
* Քեյթլին Բոյե - թմրամոլ
* Դեյվիդ Թորոք - սևազգեստ տղամարդ

## Արտադրություն
2016 թվականի հունիսին «Village Roadshow Pictures Asia» և «Heyi Pictures» ընկերությունները հայտարարեցին Ջեքի Չանի գլխավոր դերակատարմամբ գիտաֆանտաստիկ թրիլերի համատեղ արտադրության և ֆինանսավորման մասին, որի ռեժիսորն ու սցենարիստը պետք է լինի Լեո Չժանը։ Հուլիսի 27-ին հայտարարվեց ֆիլմի դերասանական կազմը, որում ընդգրկված էին Թես Հոբրիչը, Կալեն Մուլվեյը, Նանա Օույան, Էրիկա Սյահոուն և Շոու Լոն։

Հիմնական նկարահանումները սկսվեցին 2016 թվականի հուլիսի 20-ին Ավստրալիայի Սիդնեյ քաղաքում։ Սիդնեյում նկարահանումների ժամանակ Չանն իր հարցազրույցներից մեկում պատմել է ֆիլմում իր մասնակցության պատճառների մասին․ :

Նկարահանումների հաջորդ երկու փուլերն անցել են Թայբեյում և Պեկինում։ Նկարահանումներն ավարտվել են 2016 թվականի դեկտեմբերի 7-ին, ինչի մասին հայտնել է դրանց մասնակից կասկադյորներից մեկը։

## Քննադատություն
«Rotten Tomatoes» կայքում ֆիլմի վարկանիշը 29% է, որը հիմնված է 10-ից 4 միջին միավորով 7 գրախոսական հոդվածի վրա։ «Variety» շաբաթաթերթը ֆիլմը համարել է «կիբերպանկի ծամծմված փոփուրի» (), որը գրավում է միայն երեխաներին։ «South China Morning Post» թերթը ընդգծել է ֆիլմում «էքշնի, հումորի կամ տրամաբանության» բացակայությունը, ինչպես նաև այն, որ ֆիլմը «հագեցած է անգլերենով ծիծաղաշարժ երկխոսություններով և ավելի վատ խաղով»։

## Ծանոթագրություններ

## Արտաքին հղումներ
* «Кровоточащая сталь» hkmdb.com կայքում
* «Кровоточащая сталь» mydramalist.com կայքում

Կատեգորիա:2010-ականների անգլերեն ֆիլմեր
Կատեգորիա:2010-ականների գիտաֆանտաստիկ էքշն ֆիլմեր
Կատեգորիա:2010-ականների էքշն թրիլեր ֆիլմեր
Կատեգորիա:2017 ֆիլմեր
Կատեգորիա:Lionsgate ֆիլմեր
Կատեգորիա:Summit Entertainment ֆիլմեր
Կատեգորիա:Լեո Չժանի ֆիլմեր
Կատեգորիա:Մանդարին լեզվով ֆիլմեր
Կատեգորիա:Չինական թրիլեր ֆիլմեր
Կատեգորիա:Չինական մարտաֆիլմեր
Կատեգորիա:Չինական ֆիլմեր
Կատեգորիա:Չինարեն ֆիլմեր
Կատեգորիա:Ֆիլմեր ահաբեկչության մասին
Չեմուչումիկ

**«Չեմուչումիկ»** (), մուլտիպլիկացիոն նկարված ֆիլմ երեխաների համար։ Սա մի ծույլ տղայի պատմություն է, որը հայտնվում է Չեմուչումիկի երկրում և տեսնելով Մեծն Չեմուչումիկին՝ դադարում ծույլ լինելուց։

## Սյուժե
Տղան գալիս է դպրոցից, պայուսակը դնում անկյունում՝ հենց կոշիկների վրա, գնում իր սենյակ, միացնում հեռուստացույցը և նստում դիտելու «Դե, սպասի՛ր» մուլտֆիլմը։ Տատիկը խնդրում է նրան, որ գնա կաթ բերի կամ էլ հավաքի թափածը, բայց նա ձեռքը թափ է տալիս տատիկի ասածի վրա։ Նա ոչինչ չէր ուզում անել, միայն նայել մուլտֆիլմեր և խաղալ։ Տղան խաղալով փռվում է անկողնու վրա և երազում. «Ա՜խ, երանի լիներ այնպիսի մի աշխարհ, որտեղ ոչ մի բան հարկավոր չէր լինի անել, միայն խաղեր...»: Նա քնում է և երազ է տեսնում, ասես թե սենյակում հայտնվում է ռոբոտ։ Նա տղային հրավիրում է Չեմուչումիկի երկիր։ Հենց տղան համաձայնում է, սենյակը անհետանում է, հայտնվում է Չեմուչումիկի երկիրը։ Ռոբոտը տղային տալիս է քաղցրավենիք, որը նա արագ ուտում է, մի քանի էկրաններով միացնում է մուլտֆիլմեր, ինչից տղայի գլուխը պտտվում է։ Վերջում հայտնվում է Չեմուչումիկը, որը տղայի պես կարմրամազ էր, կրում էր նույն տիպի ջինս և շապիկ։ Չեմուչումիկը ճարպի մեջ լողացող ծույլիկ էր, որը ուժ չուներ նույնիսկ ոտքը շարժել, և նրան անվանում էին Մեծն Չեմուչումիկ։ Ուշքի գալով զվարճանքներից՝ տղան սարսափով նայում է այդ անբան մարդուն։ Նա հանկարծ գիտակցում է, որ մեծն Չեմուչումիկը ոչ այլ ոք է, քան ինքը, որ դառնալու է հետագայում, եթե շարունակի ծուլանալ և մեծերի բոլոր խնդրանքներին պատասխանել «չեմ ուզում»։ Սքանչելի երազը դառնում է սարսափելի, որտեղ սկզբում լավը թվացող ռոբոտները սկսում են հետապնդել նրան և բռնությամբ ստիպում են անձնատուր լինել ծուլության հաճույքներին։ Սարսափահար տղան փորձում է փախչել, բայց ամենահաս ռոբոտը հրում է մահճակալը, որը թռչում է կարուսելով։ Արթնանալով սառը քրտինքի մեջ՝ տղան նայում է տատիկին և ուրախորեն համաձայնվում է մաքրել իր սենյակը։

## Հեղինակներ
* **Ռեժիսոր՝** *[[Յուրի Բուտրին]]
* *'Սցենարիստներ՝** ''Կ. Պարսամյան, Արմեն Վաթյան
* **Բեմադրող նկարիչ՝** ''Ա. Ելիզարով 
* **Մուլտիպլիկատոր նկարիչ՝** ''[[Սվետլանա Սիչկար]], Միխայիլ Պերշին, [[Բորիս Տուզանովիչ]], [[Ալեքսանդր Ֆեդուլով]], [[Անդրեյ Կոլկով]], [[Սեմյոն Պետեցկի]]
* **Նկարիչներ՝** ''Զոյա Կրեդուշինսկայա, Իգոր Մեդնիկ, Լ. Դենիսովա, Տ. Ագաֆոնովա, Ելենա Կարավաեվա, Ի. Ժիգալովսկայա, Ժանն Կորյակինա
* **Օպերատոր՝** ''[[Վլադիմիր Միլովանով]]
* **Հնչյունային օպերատոր՝** ''[[Նելլի Կուդրինա]]
* **Մոնտաժ՝** ''Գալինա Դրոբինինա
* **Խմբագիրներ**՝ ''Ալիսա Ֆեոդորիդի, Լ. Ռիբակովա (երաժշտական)
* **Տնօրեն՝** ''Զիաիդա Սարաևա
* **Դերերը հնչյունավորել են՝*'
** *Զոյա Պիլնովա՝ «Չեմուչումիկ» տղան/ նրա ռոբոտ ուղեկցորդը *
** *Վյաչեսլավ Նեվիննի՝ Մեծն Չեմուչումիկ/ նրա ռոբոտը *
** *Տատյաննա Լեննիկովա՝ Տատիկ*
** *Վլադիմիր Ֆերապոնտով՝ գայլի ձայնը «Դե, սպասիր» մուլտֆիլմից

## Երաժշտություն
Մուլտֆիլմում օգտագործվել են «Yakety Аxе» մեղեդին (բրիտանական «Բենի Հիլլի շոու» հեռուստատեսային շոուի գլխավոր երգը), կիթառահարը Չետա Ատկինսն էր, «Խաբեբաների ամրոց» մուլտֆիլմի երաժշտական թեմաներից մեկը, ինչպես նաև Ալլա Պուգաչովայի «Делу время…» երգի մեղեդին։

## Գրականություն
* 

## Ծանոթագրություններ

Կատեգորիա:1986 մուլտֆիլմեր
Կատեգորիա:«Էկրան» ստեղծագործական միության մուլտֆիլմեր
Հարություն Խաչատրյան (ըմբիշ)

**Հարություն Պողոսի Խաչատրյան** (),  հայազգի  խորհրդային ըմբիշ և հունահռոմեական ըմբշամարտի մարզիչ։ ԽՍՀՄ սպորտի վարպետ (1956)։

## Կարիերա
Հարություն Խաչատրյանը 1957 թվականին եղել է  Անդրկովկասի սպարտակիադայի և Մոլդովայի սպարտակիադայի խաղերի չեմպիոն։ Եղել է ՀԽՍՀ բազմակի չեմպիոն և առաջնությունների հաղթող, Խորհրդային Հայաստանի վաստակավոր մարզիչ(1969), ԽՍՀՄ վաստակավոր մարզիչ(1983)։ Եղել է ավելի քան 50 սպորտի վարպետների, միջազգային կարգի սպորտի վարպետների և ԽՍՀՄ-ի սպորտի վաստակավոր մարզիկների մարզիչ։ Համարվում է ԽՍՀՄ-ի չեմպիոնների անձնական մարզիչ, այդ թվում նաև Օլիմպիական խաղերի մրցանակակիրներ  Ա․ Կոտիկյանի, Բենուր Փաշայանի, Ալֆրեդ Տեր-Մկրտչյանի, Ռոման Ամոյանի։ Մասնակցել է  ԽՍՀՄ հավաքականի միջազգային մրցաշարերի մարզումներին։

2012 թվականին Հարություն Խաչատրյանի անունով է կոչվել  Երևանի «Դինամո» մարզական ընկերության ըմբշամարտի մարզադահլիճը։

2015 թվականից Ա. Խաչատրյանի հիշատակին նվիրված մանկապատանեկան և երիտասարդական մրցաշարերն անցկացվում են Երևանում «Դինամո» մարզադահլիճում։

## Ծանոթագրություններ

## Գրականություն
* Черневич Г.Л. 50 лет «Динамо».— М.: Физкультура и спорт, 1973г. — стр.305  —  352 с.
* Есаян Р.М. «50 лет "Динамо" Армении». — изд.«Айастан», Ереван 1977 г. — стр.94 — 152 с.

Կատեգորիա:ԽՍՀՄ վաստակավոր մարզիչներ
Կատեգորիա:Հայ ըմբշամարտիկներ
Կատեգորիա:ԽՍՀՄ սպորտի վարպետներ
Յան Լե Գակ

**Յան Լե Գակ** (, ), ֆրանսիացի դերասան, պարող և պրոդյուսեր, որն առավել հայտնի է Ֆորտ Բոյար հեռուստախաղից Ծերուկ Ֆուրայի () դերով։

## Կենսագրություն
12 տարեկանում Լե Գակը միացել է Ժոզեֆ Բուլյոնի կրկեսին, որտեղ հանդես է եկել որպես աճպարար և ակրոբատ։ Այնուհետ սովորել է Բրյուսելի Մորիս Բեժարի «Մուդրա» դպրոցում, որն ավարտել է 1973 թվականին։ 12 տարի շարունակ պարել է Բեժարի «20-րդ դարի բալետ» խմբում։ Բալետ պարուհի Ռիտա Պոլվորդեի հետ միասին խաղացել է «Մեր Ֆաուստը» (1975) և «Մեր օրերի Մեսսան» (1983) բալետներում։ 1980-ական թվականների վերջին, երբ Բեժարը ժամանեց Լոզան, Լե Գակը որոշեց թողնել խումբը, որպեսզի շարունակի կարիերան թատրոնում և հեռուստատեսությունում։

1991 թվականին Ժակ Անտուանը Լե Գակին հրավիրել է «Ֆորտ Բոյար» հեռուստախաղ՝ մարմնավորելու Ծերուկ Ֆուրայի դերը, որը մասնակիցներին առաջարկում է գուշակել հանելուկներ և ճիշտ պատասխանի դեպքում տալիս գանձարանի բանալիներից մեկը (նախկինում այդ դերը մարմնավորել է Միշել Սկուրնոն)։ Լե Գակի խոսքերով, գրիմի իրականացումը և դերի մեջ մտնելն օրական իրենից խլում է մի քանի ժամ։ 2002 թվականին այդ դերում նրան փոխարինել է դերասան-ծաղրերգու Դիդիե Էրվեն, սակայն բազմաթիվ հեռուստադիտողների նամակներից հետո Յանը որոշել է վերադառնալ։

Բացի Ծերուկ Ֆուրայի դերի մարմնավորումից, Յան Լե Գակը համարվում է *[[Adventure Line Productions]]* պրոդյուսերական ընկերության համահիմնադիր։ Նա եղել է «Ֆորտ Բոյար» հեռուստախաղի ադմինիստրատոր և մի քանի փորձությունների հեղինակ։ Նա է ստեղծել «Վազող ուղի» (կախված դույլերի փորձություն) և «Տուրնիկետ» փորձությունները, որոնք հիմնված էին սեփական կենսափորձի վրա․ մի անգամ նա ջուր է թափել սառույցի համար նախատեսված տարայից, իսկ տուրնիկետի շրջանաձև համակարգը բնորոշ է Ֆրանսիայի քաղաքային տրանսպորտին։ Լե Գակը մինչև 2005 թվականը համատեղել է գեղարվեստական պրոդյուսերի և փորձությունների մշակողի պաշտոնները, երբ այս պաշտոնները սկսեց զբաղեցնել Լորան Ալմոսնինոն։

Զուգահեռաբար Լե Գակը համարվում է ֆրանսիական *«Koh-Lahta»* շոուի համահեղինակը, որը ցուցադրվում է *[[TF1]]* հեռուստաալիքով։ Վերջինս համարվում է ամերիկյան *[[Survivor]]* հաղորդաշարի ֆրանսիական տարբերակը։

Արտիստը ամուսանցած է ռուս բալետ պարուհի Յանայի հետ։ Զույգն ունի երկու որդի։

## Ծանոթագրություններ

Կատեգորիա:Թատրոնի ֆրանսիացի դերասաններ
Կատեգորիա:Ֆրանսիացի դերասաններ
Կատեգորիա:Ֆրանսիացի պրոդյուսերներ
Հոլոքոստի թանգարան (ԱՄՆ)

**Միացյալ Նահանգների Հոլոքոստի հիշատակի թանգարան** (), ամերիկյան ազգային կազմակերպություն, որ զբաղվում է Հոլոքոստի փաստագրմամբ, ուսումնասիրությամբ ու մեկնաբանմամբ և ծառայում է որպես հուշարձան Հոլոքոստի ժամանակ զոհված միլիոնավոր մարդկանց համար; Գտնվում է ԱՄՆ մայրաքաղաք Վաշինգտոնում (գրասենյակներ ունի Նյու Յորքում, Բոստոնում, Բոկա Ռատոնում, Չիկագոյում, Լոս Անջելեսում և Դալլասում)։

Թանգարանը բացվել է 1993 թվականի ապրիլի վերջին և մինչև 2018 թվականի հունվար ընդունել է 43 մլն այցելու։

«Թանգարանի հիմնական խնդիրն այն է, որ հավաքի ու տարածի գիտելիքներ այդ աննախադեպ ողբերգության մասին, պահպանի նրանց հիշատակը, որոնք տառապել են, և խրախուսի այցելուներին մտորել այն բարոյական հարցերի մասին, որոնք տալիս են Հոլոքոստի դեպքերը, ինչպես նաև իրենց քաղաքացիական պարտականությունների մասին»։


Հոլոքոստի թանգարանն ամենաշատ այցելուներն ունեցող պատմական թանգարանն է աշխարհում։

Թանգարանի ցուցասրահի գրանիտե պատին խոշոր տառերով փորագրված է Հիտլերի արտահայտությունը. «Ո՞վ է, ի վերջո, այսօր խոսում հայերի ոչնչացման մասին»։

## Պատմություն
1979 թվականի սեպտեմբերի 27-ին Հոլոքոստի հարցերով նախագահական հանձնաժողովն Էլի Վիզելի գլխավորությամբ ԱՄՆ նախագահ Ջիմի Քարթերին է ներկայացրել հաշվետվություն, որում ներառվել է երաշխավորություն ԱՄՆ-ում Հոլոքոստի հիշատակի պահպանման համար։ 1988 թվականի հոկտեմբերի 5-ին տեղի է ունեցել թանգարանի հիմքը գցելու հանդիսավոր արարողությունն ԱՄՆ նախագահ Ռոնալդ Ռեյգանի մասնակցությամբ։ Թանգարանը բացվել է 1993 թվականի ապրիլի 22-ին նախագահ Բիլ Քլինթոնի կողմից։ Թանգարանի առաջին այցելուն եղել է 1989 թվականի Խաղաղության Նոբելյան մրցանակի դափնեկիր, Տիբեթի XIV Դալայ լամա Նգագվանգ Լովզանգ Տենցզին Գյամցխոն։

## Ցուցադրություններ և ուսումնասիրություններ
Թանգարանի հավաքածուն ընդգրկում է 18 964 ցուցանմուշ։ Ամեն շաբաթ հավաքածուն համալրվում է մոտավորապես 26 նոր նմուշներով։ Վավերագրական արխիվում կա ավելի քան 95,5 մլն էջ։ Լուսանկարների հավաքածուն ներառում է 86 000 լուսանկարներ այն բոլոր երկրներից, որոնց վերաբերել է Հոլոքոստը։ Թանգարանում ուսումնասիրողները կազմել են 42 500 գետտոների ու համակենտրոնացման ճամբարների ցանկ, որ ստեղծվել են նացիստների կողմից Գերմանիայի վերահսկողության տակ գտնվող տարածքներում 1933-1945 թվականներին։ Ուսումնասիրողների թվում են Ջարեդ Մաքբրայդն ու այլք։

## Ծանոթագրություններ

## Արտաքին հղումներ
* «Ամերիկայի Հոլոքոստի թանգարանի» պաշտոնական կայքը
* 

Կատեգորիա:1993 հիմնադրումներ ԱՄՆ-ում
Կատեգորիա:1993 հիմնադրված թանգարաններ
Կատեգորիա:Հոլոքոստի թանգարաններ
Սրբուկ

**Սրբուհի Սարգսյան** () ավելի հայտնի է որպես **Սրբուկ**, հայ փոփ երգչուհի-երգահան։ Սրբուհի Սարգսյանը երգարվեստում հայտնվել է հայկական Իքս Ֆակտորի առաջին եթերաշրջանին մասնակցելուց հետո, որտեղ գրավել է երկրորդ հորիզոնականը։ 2018 թվականին նա մասնակցել է Ուկրաինայի Ձայնը հեռուստաշոուի ութերորդ եթերաշրջանին՝ զբաղեցնելով չորրորդ տեղը։ Սրբուկը ներկայացրել է Հայաստանը Եվրատեսիլ 2019 երգի մրցույթում, որտեղ կատարել է «Walking Out» երգը։

## Վաղ կյանքը
Սրբուհի Սարգսյանը ծնվել է 1994 թվականի ապրիլի 3-ին, Երևանում։ Նա երաժշտական կրթությունը ստացել է Երևանի Կոմիտասի անվան պետական կոնսերվատորիայում։ Մանուկ հասակում հաճախել է քանոնի։

## Գործունեություն
2010 թվականին մասնակցել է հայկական Իքս Ֆակտորի առաջին եթերաշրջանի լսումներին, որտեղ երգել է Սիայի «Soon We'll Be Found» երգը և անցել հաջորդ փուլ։ Նա միացել է Գարիկ Պապոյանի թիմին և եզրափակչում զբաղեցրել երկրորդ տեղը։ 2012 թվականին Սրբուկը ստեղծել է իր խումբը, որը կոչվել է «Allusion»: 2014 թվականին նա Պապոյանի հետ ներկայացրել է «Boat» երգը, որը ռուսական  «Лёгок на поми́не» ֆիլմի սաունդթրեքերից է։

2016 թվականին Սրբուկը թողարկել է իր դեբյուտային «Եթե կարող ես» սինգլը։ 2018 թվականին նա մասնակցել է Ուկրաինայի Ձայնը մրցույթի ութերորդ եթերաշրջանին, որտեղ մարզվել է Պոտապի թիմում և զբաղեցրել չորրորդ տեղը։ 2018 թվականի նոյեմբերի 30-ին հայտարարվեց, որ նա Եվրատեսիլ 2019 երգի մրցույթում կներկայացնի Հայաստանը։ Հայտարարությունից անմիջապես հետո Հայաստանի հանրային հեռուստաընկերությունն նաև բացեց երգերի ներկայացման ժամանակաշրջանը` երգահաններին իրենց ստեղծագործություններն ուղարկելու համար։ 2019 թվականի մարտին հայտնի դարձավ, որ Սրբուկը մրցույթում կատարելու է «Walking Out» երգը։ Նա ելույթ ունեցավ երկրորդ կիսաեզրափակչի ժամանակ և չկարողացավ անցնել եզրափակիչ փուլ։

## Սկավառակագրություն
### Սինգլներ

#### Որպես մենակատար

#### Համագործակցություններ

## Ծանոթագրություններ

## Արտաքին հղումներ
* Պաշտոնական կայք 

Կատեգորիա:21-րդ դարի երգչուհիներ
Կատեգորիա:Բեմական կեղծանուններ
Կատեգորիա:Եվրատեսիլ երգի մրցույթի մասնակիցներ
Կատեգորիա:Երևանի Կոմիտասի անվան պետական կոնսերվատորիայի շրջանավարտներ
Կատեգորիա:Հայ երգահաններ
Կատեգորիա:Հայ երգչուհիներ
Կատեգորիա:Հայաստանը Եվրատեսիլ երգի մրցույթում
Կատեգորիա:Հայաստանի մասնակիցները Եվրատեսիլ երգի մրցույթում